༄༅།  ། དཔལ་གསང་བ་འདུས་པའི་དབང་དོན་དངོས་གྲུབ་བང་མཛོད་ཀྱི་ལྡེ་མིག་ཅེས་བྱ་བ་བཞུགས་སོ།  །  ༄༅༅།  ། ན་མོ་གུ་རུ་བཛྲ་དྷ་རཱ་ཡ།  ཡང་དག་པར་རྫོགས་པའི་སངས་རྒྱས་ཀྱི་གདུལ་བྱ་རྣམས་ཉིད་ཀྱི་བརྙེས་པའི་གོ་འཕང་ལ་འགོད་པར་བཞེད་ནས་ཆོས་ཀྱི་ཕུང་པོ་བརྒྱད་ཁྲི་བཞི་སྟོང་བཀའ་སྩལ་པ་ཐམས་ཅད་ཐེག་པ་ཆེ་ཆུང་གི་སྡེ་སྣོད་གཉིས་སུ་འདུ་ཞིང་།  ཐེག་ཆེན་ལ་ཡང་།  རྒྱུ་ཕ་རོལ་ཏུ་ཕྱིན་པའི་ཐེག་པ་དང་།  འབྲས་བུ་རྡོ་རྗེའི་ཐེག་པ་གཉིས་སུ་ཡོད་པ་ལས།  ཕར་ཕྱིན་ཐེག་པའི་རང་ལམ་ཙམ་ལ་བརྟེན་ནས་ས་བཅུའི་བར་དུ་བགྲོད་ནུས་ཀྱང་།  སངས་རྒྱས་དངོས་སུ་བསྒྲུབ་པའི་ནུས་པ་མེད་པས་ན།  ཐེག་ཆེན་གཉིས་ཀྱི་ནང་ནས་ཟབ་མོ་རྡོ་རྗེའི་ཐེག་པ་མཆོག་ཡིན་ཅིང་།  དེ་ལ་ཡང་རྒྱུད་སྡེ་བཞིར་ཡོད་མོད་ཀྱང་སྙིགས་དུས་ཀྱི་ཚེ་ཐུང་གཅིག་ལ་རྫོགས་པའི་སངས་རྒྱས་ཀྱི་གོ་(༢)འཕང་བདེ་བླག་ཏུ་ཐོབ་པའི་ཐབས་དངོས་སུ་སྟོན་པ་ནི་བླ་མེད་རྡོ་རྗེ་ཐེག་པ་ཁོ་ན་ཡིན་ཅིང་།  དེ་ཡང་འགྲེལ་པ་སྒྲོན་གསལ་ལས།  ཐུབ་པ་ཆེན་པོས་ཆོས་ཕུང་པོ།  ། བརྒྱད་ཁྲི་བཞི་སྟོང་གང་གསུངས་པ།  ། དཔལ་ལྡན་འདུས་འདི་སྣོད་ཡིན་ཏེ།  ། དེ་བས་དེ་ནི་རྒྱུད་ཀྱི་རྩེ།  ། ཞེས་གསུངས་པ་ལྟར།  རྒྱུད་སྡེ་ཐམས་ཅད་ཀྱི་སྣོད་དམ་ཟ་མ་ཏོག་ལྟ་བུ་ནི་དཔལ་གསང་བ་འདུས་པའི་རྒྱུད་ཡིན་ཅིང་།  སངས་རྒྱས་ཀྱི་བསྟན་པ་འཇིག་རྟེན་དུ་གནས་མི་གནས་ཀྱང་།  འདུས་པའི་རྒྱུད་ལ་འཆད་ཉན་སྒོམ་གསུམ་བྱེད་པ་པོ་འཇིག་རྟེན་དུ།  ཡོད་མེད་ཀྱི་རྗེས་སུ་འགྲོ་ལྡོག་བྱེད་པ་ཡིན་ཏེ།  འཇམ་དཔལ་ཞལ་གྱི་ལུང་ལས།  འདི་དོན་རྣ་བར་འཕོ་བྱེད་པ།  ། གང་གི་དུས་སུ་གནས་པ་དེར།  ། བདེ་གཤེགས་བསྟན་པ་རིན་ཆེན་ཡང་།  ། གནས་པར་རབ་ཏུ་བརྗོད་པ་ཡིན།  ། བརྒྱུད་པའི་རིམ་པ་འདི་ཆད་ན།  ། བདེ་གཤེགས་བསྟན་པ་ནུབ་པ་རུ།  ། ཀུན་གྱི་ཡོངས་སུ་ཤེས་པར་བྱ།  ། ཞེས་གསུངས་པ་ལྟར་དང་གཞན་ཡང་དགྲ་ནག་གི་རྒྱུད་སོགས་རྒྱུད་སྡེ་དུ་མ་ནས་ལན་གཅིག་མ་ཡིན་པར་བསྔགས་པའི་དཔལ་གསང་བ་འདུས་པའི་དབང་འབུལ་བར་བྱེད་པ་ལ། དཀྱིལ་འཁོར་དུ་འཇུག་པའི་སྐོར་དང་།  ཞུགས་པ་ལ་དབང་བསྐུར་བའི་ཚུལ་གཉིས།  དང་པོ་ལ་གདོང་གཡོགས་དང་བཅས་ཏེ་འཇུག་པ་དང་།  དཀྱིལ་འཁོར་མཐོང་བའི་བདག་ཉིད་ཅན་དུ་འཇུག་པ་གཉིས།  དང་པོ་ལ་ཡོལ་བའི་ཕྱི་འཇུག་དང་ནང་འཇུག་གཉིས།  དང་པོ་ལ་ཡང་།  གསོལ་བ་འདེབས་ཤིང་ཆས་སུ་གཞུག་པ།  སློབ་མ་ལྷར་བསྐྱེད་དེ་གནས་གསུམ་བྱིན་གྱིས་བརླབས་ནས་རིགས་དང་མོས་པ་ཤེས་པར་བྱ་བ།  ཐུན་མོང་དང་ཐུན་མོང་མ་ཡིན་པའི་སྡོམ་པ་གཉིས་བཟུང་བ་ཐམས་ཅད་རྣལ་འབྱོར་གྱི་སེམས་བསྐྱེད་པ་རྣམས་སུ་ཡོད་པ་ལས། དང་པོ་གསོལ་བ་འདེབས་པ་ལ་གསོལ་འདེབས་ཀྱི་ཚིག་དོན་ནི།  ཕྱིའི་རྒྱ་མཚོ་ཆེན་པོ་ན་གནས་པའི་སེམས་ཅན་རྣམས་ན་ཀྲ་ལ་སོགས་པའི་ཆུ་སྲིན་གདུག་པ་ཅན་རྣམས་ཀྱིས་གཙེས་ཤིང་།  རྒྱ་མཚོའི་རླབས་ཀྱི་རྦ་ཀློང་རབ་ཏུ་འཁྲུགས་པའི་སྡུག་བསྔལ་བར་བྱེད་པ་བཞིན་དུ་རང་ལ་རང་དབང་བྲལ་ཏེ་ལས་དང་ཉོན་མོངས་པའི་དབང་གིས་སྲིད་རྩེ་ནས་མནར་མེད་ཀྱི་བར་གྱིས་འཁོར་བ་འདིར་སྐྱེ་འཆི་རྒྱུན་མི་འཆད་དུ་བྱེད་པའི་སེམས་ཅན་རྣམས་ཀྱང་ཆུ་སྲིན་ན་ཀྲ་ཁྲོས་པ་དང་འདྲ་བའི་ཉོན་མོངས་པ་དུ་མས་གཙེས་ཤིང་མི་(༣)དགེ་བའི་ལས་ཀྱི་རྦ་ཀློང་རབ་ཏུ་འཁྲུག་པའི་ནང་དུ་བྱིང་བ་རྣམས་སྡུག་བསྔལ་ལས་བྲལ་བར་འདོད་པའི་ཐུགས་རྗེའི་བདག་ཉིད་ཅན།  ཀྱཻ་ཞེས་བླ་མ་དང་གཙོ་བོ་ཐ་མི་དད་པ་ལ་བོས་ནས་བདག་མི་ཤེས་པའི་ལིང་ཏོག་གི་བློ་གྲོས་ཀྱི་མིག་བསྒྲིབས་པས་ཉོན་མོངས་ཤིང་སྡུག་བསྔལ་བའི་ངང་ཚུལ་མཁྱེན་པར་མཛད་ནས་དམན་པའི་བདེ་བ་དང་ཞི་བའི་འཇིགས་པ་སྟེ་འཁོར་བའི་སྡུག་བསྔལ་ལས་ཐུགས་རྗེའི་བདག་ཉིད་ཅན་གྱི་བླ་མ་ཁྱེད་ཀྱི་བསྐྱབ་པར་མཛད་དུ་གསོལ།  ཞེས་པའི་དོན་ཡིན་པས་ཚིག་དོན་དྲན་བཞིན་པའི་སྒོ་ནས་སྙིམ་པ་མེ་ཏོག་དང་བཅས་པའི་ཐལ་མོ་སྙིང་གར་སྦྱར་ཏེ་དཀྱིལ་འཁོར་ལ་འཇུག་པའི་དོན་དུ་གསོལ་བ་འདེབས་པ་འདིའི་རྗེས་ཟློས་ལན་གསུམ་མཛད་པར་ཞུ།  འདི་ན་འཁོར་བའི་རྒྱ་མཚོ་ལས།  ། ཉོན་མོངས་ཆུ་སྲིན་ན་ཀྲས་ཁྱབ།  ། ལས་ཀྱི་རླུང་གི་རྦ་ཀློང་འཁྲུག། བདག་བྱིངས་ཐུགས་རྗེའི་རྒྱ་མཚོ་ཀྱེ།  ། མི་ཤེས་ལིང་ཏོག་གིས་སྒྲིབ་མིག། ཉོན་མོངས་དབང་དུ་མཛད་ནས་ནི།  ། བདེ་དང་སྡུག་བསྔལ་འཇིགས་ལས་སྐྱོབས།  ། ཐུགས་རྗེའི་རྒྱ་མཚོ་བདག་སྐྱོབས་ཤིག། ལན་གསུམ།  ལས་སྔགས་བརྗོད་ཅིང་།  བསངས་ཆུ་གཏོར་བའི་ཚེ།  བསངས་ཆུའི་རྡུལ་ཕྲ་རབ་ཚུན་ཆད་བགེགས་མཐར་བྱེད་དུ་མོས་ཏེ་ཁྱེད་རང་རྣམས་དཀྱིལ་འཁོར་དུ་འཇུག་པ་སོགས་ལ་བར་དུ་གཅོད་པའི་བགེགས་ཐམས་ཅད་རྒྱ་མཚོའི་ཕ་མཐར་བསྐྲད་སོང་སྙམ་པའི་མོས་པ་མཛོད་བྱས་ལ།  ཨོཾ་ཨཱཿབིགྷྣཱནྟ་ཀྲིཏ་ཧཱུཾ།  ཞེས་བརྗོད། གཉིས་པ་ཆས་སུ་འཇུག་པར་བྱེད་པ་ལ་སྔགས་རིང་ཐུང་འདི་གཉིས་ཀ་མིག་དར་སྟེར་བའི་སྔགས་སུ་བཤད་ཅིང་།  མིག་དར་སྦྱིན་པའི་དགོས་པ་ནི།  རེ་ཞིག་ལྷ་དང་སྔགས་ཀྱི་གསང་བ་བལྟ་བའི་སྣོད་དུ་མ་གྱུར་གྱི་བར་ལ་དེ་དག་མི་མཐོང་བར་བྱ་བའི་ཕྱིར་དུ་ཡིན་པས་ངོ་བོ་དཀྱིལ་འཁོར་གྱི་གཙོ་བོའི་ཐུགས་གཉིས་སུ་མེད་པའི་ཡེ་ཤེས་ཡིན་པ་ལ།  རྣམ་པ་མིག་དར་གྱི་རྣམ་པར་ཤར་བ་རེ་ཕུལ་བྱུང་སྙམ་པའི་མོས་པ་མཛོད།  ཨོཾ་ཙཀྵུར་བནྡྷ་ཝཱ་ར་མ་ན་ཡ་ཧཱུཾ།  ཨོཾ་པྲ་བི་ཤ་བྷ་ག་ཝཱན་མཧཱ་སུ་ཁ་མོཀྵ་པུ་རཾ་སརྦ་སིདྡྷི་སུ་ཥ་པྲ་དཾ་པ་ར་མཱ་སུ་ཁ་ཨུཏྟ་མ་སིདྡྷ་ཛཿཧཱུཾ་བཾ་ཧོཿཔྲ་སདྡྷྱ་སྲ།  ཆས་འཇུག་འདི་དག་ཕུལ་བའི་དགོས་པ་ནི།  དཔེར་ན་དགེ་སློང་གི་ལུས་ལ་ཆོས་གོས་གསུམ་གྱོན་པ་ལ་བརྟེན་ནས་ང་དགེ་སློང་ངོ་སྙམ་པའི་དྲན་པ་གསོ་བར་བྱེད་པ་བཞིན་དུ་ལྷའི་ཆས་འདི་དག་གྱོན་པ་ལ་བརྟེན་ནས་ཀྱང་ང་ལྷ་དེ་དང་དེ་དངོས་ཡིན་སྙམ་པའི་ང་རྒྱལ་དང་གསལ་སྣང་དྲན་པའི་ཕྱིར་དུ་ཡིན་པས་ངོ་བོ་ཡེ་ཤེས་ལ་རྣམ་པ་སྨད་གཡོགས་དང་སྟོད་གཡོགས་དང་གཙུག་ཏོར་ལ་སོགས་པའི་རྣམ་པར་ཤར་བ་རེ་ཕུལ་བྱུང་སྙམ་པའི་མོས་པ་མཛོད།  བྱས་ལ་ཆས་སུ་གཞུག། མེ་ཏོག་ཕྲེང་བ་འདི།  དཔེར་ན་རྒྱལ་པོ་ལ་སོགས་པ་མཇལ་བ་ལ་དེ་ལ་འབུལ་རྒྱུའི་ཕྱག་རྟེན་དགོས་པ་བཞིན་དུ་འོག་ཏུ་(༤)དཀྱིལ་འཁོར་དུ་ཞུགས་པའི་ཚེ་གཙོ་བོ་ལ་འབུལ་རྒྱུའི་ཕྱག་རྟེན་གྱི་ཚུལ་དུ་ཡེ་ཤེས་ལྔའི་རང་བཞིན་ཅན་གྱི་མེ་ཏོག་གི་ཕྲེང་བ་རེ་ཕུལ་བྱུང་སྙམ་པའི་མོས་པ་མཛོད།  ཨཱཿཁཾ་བཱི་ར་ཧཱུཾ།  ཞེས་མེ་ཏོག་གི་ཕྲེང་བ་གཏད།
གཉིས་པ་ནི།  ཁྱེད་རང་རྣམས་དཀྱིལ་འཁོར་དུ་འཇུག་པ་ལ་ལྷའི་རྣལ་འབྱོར་དང་ལྡན་པ་ཞིག་དགོས་པས་རྣམ་པར་སྣང་མཛད་དུ་གྱུར་སོང་སྙམ་པའི་མོས་པ་མཛོད།  བྱས་ལ།  སློབ་མ་རྣམས་རྣམ་སྣང་དཀར་པོ་དཀར་ནག་དམར་བའི།  ཞེས་པ་ནས།  རལ་གྲི་འཛིན་པ།  དེའི་ཐུགས་ཀར་རྡོ་རྗེ་ལ་གནས་པའི་ཉི་མའི་སྟེང་དུ་ཧཱུཾ་ནག་པོ།  མགྲིན་པར་པདྨ་ལ་གནས་པའི་ཉི་མའི་སྟེང་དུ་ཨཱཿདམར་པོ།  སྤྱི་བོར་འཁོར་ལོ་ལ་གནས་པའི་ཟླ་བའི་སྟེང་དུ་ཨོཾ་དཀར་པོ།  ཡི་གེ་གསུམ་གྱི་འོད་ཟེར་གྱིས་ལུས་འོད་གསལ་བར་བྱས།  རིགས་དང་མོས་པ་འདྲི་བ་ལ།  བླ་མ་དང་གཙོ་བོ་ཐ་མི་དད་པས་ཁྱེད་རང་རྣམས་ཐེག་པ་གང་གི་རིགས་ཡིན་པ་དང་།  ལམ་གང་ལ་མོས་པ་ཡིན་ཞེས་དྲིས་བྱུང་སྙམ་པའི་མོས་པ་མཛོད།  བྱས་ལ།  ཀྱེ་ཁྱོད་སུ་ཡིན་ཅི་ལ་དགའ།  དེའི་ལན་དུ།  ཐེག་པ་ཆེན་པོའི་རིགས་ཡིན་པ་དང་སྔགས་ཀྱི་ལམ་ལ་མོས་པ་ཡིན་ཞེས་ལན་བཏབ་པའི་མོས་པ་མཛོད།  བྱས་ལ།  སྐལ་བཟང་བདག་བདེ་བ་ཆེན་པོ་ལའོ།  །
གསུམ་པ་ནི།  ཐུན་མོང་དང་ཐུན་མོང་མ་ཡིན་པའི་སྡོམ་པ་གཉིས་འཛིན་པ་ལ།  དང་པོར་ཐུན་མོང་བ་བྱང་ཆུབ་སེམས་དཔའི་སྡོམ་པ་ནི།  དཀྱིལ་འཁོར་གྱི་སྟེང་གི་ནམ་མཁའ་ལ་རྩ་བརྒྱུད་ཀྱི་བླ་མ་ཡི་དམ།  སངས་རྒྱས་བྱང་སེམས་དཔའ་བོ་མཁའ་འགྲོ་ཆོས་སྐྱོང་བསྲུང་མའི་ཚོགས་དང་བཅས་པ་སྤྲིན་གྱི་ཕུང་པོ་འཁྲིགས་པ་ལྟར་བཞུགས་པར་མོས་ཏེ།  དེ་དག་གི་སྤྱན་སྔར་སྐྱབས་སུ་འགྲོ་བ་དང་།  སྡིག་པ་བཤགས་པ་དང་།  ཚོགས་གསོག་པ་གསུམ་སྔོན་དུ་བཏང་སྟེ་སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱ།  དེའི་ཕྱིར་དུ་རྒྱལ་སྲས་ཀྱི་སྤྱོད་པ་མཐའ་དག་ལ་ཚུལ་བཞིན་དུ་བསླབ་པར་བྱའོ་སྙམ་པའི་སྒོ་ནས་བྱང་སྡོམ་འཛིན་པ་འདིའི་རྗེས་ཟློས་ལན་གསུམ་མཛོད།  བྱས་ལ།  དཀོན་མཆོག་གསུམ་ལ་བདག་སྐྱབས་མཆི།  ། ཞེས་སོགས་ལན་གསུམ་རྗེས་ཟློས་བྱེད་དུ་གཞུག། ཐུན་མོང་མ་ཡིན་པ་སྔགས་སྡོམ་འཛིན་པ་ལ་སྔར་ལྟར་ཚོགས་ཞིང་གསལ་ལེགས་པར་བཏབ།  དེ་དག་གི་སྤྱན་སྔར་རིགས་ལྔ་སྤྱི་དང་སོ་སོའི་དམ་ཚིག་དང་སྡོམ་པ་རྣམས་བྱང་ཆུབ་མ་ཐོབ་ཀྱི་བར་དུ་ལེགས་པར་བསྲུང་སྙམ་པའི་འདུན་པ་དང་བཅས་པའི་སྒོ་ནས་འདིའི་རྗེས་ཟློས་མཛོད།  བྱས་ལ།  སངས་རྒྱས་བྱང་ཆུབ་སེམས་དཔའ་ཀུན།  ། ཞེས་པ་ནས།  སེམས་ཅན་མྱ་ངན་འདས་ལ་འགོད།  ། ཅེས་པའི་བར་ལན་གསུམ་རྗེས་ཟློས་བྱེད་དུ་གཞུག་སྟེ།  གསུམ་པ་རྫོགས་པའི་ཚེ།  དེས་ཁྱེད་རང་རྣམས་ཀྱི་ཐུགས་རྒྱུད་ལ་སྔགས་ཀྱི་སྡོམ་པ་ཐོབ་བྱུང་སྙམ་པའི་མོས་པ་མཛོད།
བཞི་པ་ནི།  ཐམས་ཅད་རྣལ་འབྱོར་གྱི་སེམས་བསྐྱེད་པར་(༥)བྱེད་པ་ལ།  སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱ་སྙམ་པའི་བསམ་པ་དུང་དུང་བ་རེ་བསྐྱེད་པར་ཞུ།  དེ་འདྲ་བའི་ཀུན་རྫོབ་བྱང་ཆུབ་ཀྱི་སེམས་དེ་ཉིད་ཁྱེད་རང་རྣམས་ཀྱི་ཐུགས་ཀར་ཟླ་བའི་དཀྱིལ་འཁོར་དཀར་བསིལ་ཉ་གང་བ་ཞིག་གི་རྣམ་པར་གྱུར་སོང་སྙམ་པའི་མོས་པ་མཛོད།  ཆོས་ཐམས་ཅད་རང་བཞིན་མེད་པའི་སྟོང་པ་ཉིད་དང་ཁྱེད་རང་རྣམས་ཀྱི་སེམས་གཉིས་ཡུལ་ཡུལ་ཅན་གཉིས་སྣང་ཕྲ་མོས་ཀྱང་བར་མ་ཆོད་པར་རོ་གཅིག་ཏུ་གྱུར་པའི་མོས་པ་མཛོད།  དེ་འདྲ་བའི་དོན་དམ་བྱང་ཆུབ་ཀྱི་སེམས་དེ་སྔར་གྱི་ཟླ་བའི་དཀྱིལ་འཁོར་གྱི་སྟེང་དུ་རྡོ་རྗེ་དཀར་པོ་རྩེ་ལྔ་པ་གྱེན་དུ་འགྲེང་བ་ཞིག་གི་རྣམ་པར་གྱུར་པར་མོས་ཏེ་འདིའི་རྗེས་ཟློས་མཛོད།  ཨོ་སརྦ་ཡོ་ག་ཙིཏྟཾ་ཨུ་པ་ཏ་ཡཱ་མི།  སློབ་དཔོན་གྱི་རྡོ་རྗེ་མེ་ཏོག་དང་བཅས་པས་ཁྱེད་རང་རྣམས་ཀྱི་སྙིང་གར་རེག་པ་དེའི་ཚེ་སློབ་དཔོན་ལས་ཀྱི་རྡོ་རྗེའི་ཐུགས་ཀར་ཡང་སེམས་བསྐྱེད་གཉིས་པ་དེའི་ངོ་བོ་ཟླ་བ་རྡོ་རྗེ་རེ་གསལ་བཏབ་ནས་དེ་ལས་གཉིས་པ་ཞིག་ཆད་དེ་ཁྱེད་རང་རྣམས་ཀྱི་སྙིང་གའི་ཟླ་བ་རྡོ་རྗེ་ལ་ཐིམ་པས་སྔར་གྱི་སེམས་བསྐྱེད་གཉིས་པོ་དེ་བརྟན་པར་བྱས་སོང་སྙམ་པའི་མོས་པ་མཛོད།  ཨོཾ་སུ་ར་ཏེ་ས་མ་ཡ་སྟཱཾ་ཧོཿསིདྡྷ་བཛྲ་ཡ་ཐཱ་སུ་ཁཾ།  སྐབས་འདིར་དམ་བཞག་བྱེད་པའི་དགོས་པ་ནི།  འདིའི་འོག་ཏུ་དཀྱིལ་འཁོར་དུ་འཇུག་པར་བྱེད་པ་ལ།  ལྷ་དང་སྔགས་ཀྱི་གསང་བ་རྣམས་དབང་མ་ཐོབ་པ་དང་།  ཐོབ་ཀྱང་སྔགས་ལ་མ་དད་པའི་སྣོད་མིན་ལ་སྟོན་པར་མ་བྱེད་ཅིག་ཅེས་གསང་བར་གདམས་བྱུང་སྙམ་པའི་མོས་པ་མཛོད།  དེང་ཁྱོད་ལ་དེ་བཞིན་གཤེགས་པ་ཐམས་ཅད་ཀྱིས་བྱིན་གྱིས་རློབ་པར་འགྱུར་གྱི་ཁྱོད་ཀྱིས་ཀྱང་དེ་བཞིན་གཤེགས་པ་ཐམས་ཅད་ཀྱི་མཆོག་ཏུ་གསང་བའི་དཀྱིལ་འཁོར་འདི་དཀྱིལ་འཁོར་དུ་མ་ཞུགས་པ་རྣམས་ལ་སྨྲ་བར་མི་བྱ་ཞིང་།  མ་དད་པ་རྣམས་ལའང་མ་ཡིན་ནོ།  །
གཉིས་པ་ཡོལ་བའི་ནང་འཇུག་ལ།  ནང་དུ་ཞུགས་ནས་སྐོར་ཕྱག་བྱ་བ།  དམ་ལ་བཞག་པ།  ཡེ་ཤེས་ཕབ་སྟེ་བདེན་སྟོབས་བརྗོད་པ་རྣམས་སུ་ཡོད་པ་ལས།  དང་པོ་ནི།  དཀྱིལ་འཁོར་གྱི་ནང་དུ་འཇུག་པར་བྱེད་པ་ལ།  ངེད་ཀྱིས་གཤིན་རྗེ་གཤེད་ཀྱི་སྔགས་བརྗོད་པ་དང་དུས་མཉམ་དུ་ཤར་སྒོ་བ་གཤིན་རྗེ་གཤེད་ཀྱི་ཤར་སྒོ་ནང་ནས་ཧར་ཕྱེ་བའི་མོས་པ་མཛོད།  ཨོཾ་ཨཱཿཡ་མཱནྟ་ཀྲཏ་ཧཱུཾ།  ཞེས་སོགས་བརྗོད་དེ་རས་བྲིས་ཀྱི་ཞལ་ཁེབས་སངས།  ངེད་ཀྱི་ཨཱཿཁཾ་བཱི་ར་ཧཱུཾ་ཞེས་བརྗོད་པ་དང་མཉམ་དུ་སློབ་དཔོན་ལས་ཀྱི་རྡོ་རྗེའི་ཕྱག་གི་རྡོ་རྗེ་ལ་འཇུས་ཏེ་དཀྱིལ་འཁོར་གྱི་ནང་དུ་ཁྲིད་པའི་མོས་པ་མཛོད།  ཨཱཿཁཾ་བཱི་ར་ཧཱུཾ།  འདིར་ཕྱི་སྐལ་མཉམ་ཐོབ་ཚུལ་བཤད།  སྐོར་བ་བྱ་བ་ལ་སློབ་དཔོན་ལས་ཀྱི་རྡོ་རྗེའི་ཕྱག་གི་རྡོ་རྗེ་ལ་འཇུས་ཏེ་རྩིག་པའི་ནང་ལྷ་རྣམས་ཀྱི་སྐུ་རྒྱབ་དེར་ལྷ་སྣམ་ཞིག་གསལ་བཏབ་སྟེ་དེའི་སྟེང་ནས་གཡས་སྐོར་ལན་གསུམ་བསྐོར་(༦)བའི་མོས་པ་དང་བཅས་ཏེ་འདིའི་རྗེས་ཟློས་མཛོད།  མཧཱ་ར་ཏ་སུ་དྲི་ཌྷ་སུ་ཏོ་ཥོ་སུ་སུ་ཥོ།  བཛྲ་སཏྭ་ཨཱཿདྷྱ་སིངྡྷྱ་མཾ།  ཁྱེད་རང་རྣམས་དཀྱིལ་འཁོར་གྱི་ཤར་སྒོའི་ནང་དེར་མི་བསྐྱོད་པ་སྔོན་པོ་ཞལ་གསུམ་ཕྱག་དྲུག་པ་ཞིག་ཏུ་གྱུར་པར་མོས་ཏེ་མི་བསྐྱོད་པ་གཙོ་བོར་གྱུར་པའི་དཀྱིལ་འཁོར་པའི་ལྷ་ཚོགས་ཐམས་ཅད་ལ་ཐལ་མོ་བརྐྱང་སྟེ།  ལུས་ཐམས་ཅད་ས་ལ་ཕབ་པས་ཕྱག་འཚལ་བའི་མོས་པ་དང་བཅས་ཏེ་འདིའི་རྗེས་ཟློས་མཛོད།  ཨོཾ་སརྦ་ཏ་ཐཱ་ག་ཏ་པཱུ་ཛ་ཨུ་པ་སྠཱ་ནཱ་ཡ་ཨཱཏྨ་ནཾ་ནིརྱཱ་ཏ་ཡཱ་མི་སརྦ་ཏ་ཐཱ་ག་ཏ་བཛྲ་སཏྭ་ཨ་དྷི་ཏིཥྛ་སྭ་མཾ།  སྔགས་དོན་བོད་སྐད་དུ་བསྒྱུར་བ་འདིའི་ཡང་རྗེས་ཟློས་མཛོད།  དེ་བཞིན་གཤེགས་པ་ཐམས་ཅད་ལ་མཆོད་པ་དང་བསྙེན་བཀུར་བའི་ཕྱིར་བདག་འབུལ་བས།  དེ་བཞིན་གཤེགས་པ་ཐམས་ཅད་ཀྱི་ངོ་བོ་རྡོ་རྗེ་སེམས་དཔས་བདག་ལ་བྱིན་གྱིས་བརླབ་ཏུ་གསོལ།  དེ་ལྟར་གསོལ་བ་བཏབ་པས་དཀྱིལ་འཁོར་པའི་ལྷ་ཚོགས་ཐམས་ཅད་ལས་རང་འདྲ་གཉིས་པ་རེ་ཆད་དེ་ཁྱེད་རང་རྣམས་ལ་ཐིམ་པས།  དེ་བཞིན་གཤེགས་པ་ཐམས་ཅད་ལ་མཆོད་པ་དང་།  བསྙེན་བཀུར་བྱ་བའི་ནུས་པ་ཅན་དུ་བྱིན་གྱིས་བརླབ་བྱུང་སྙམ་པའི་མོས་པ་མཛོད།  ཡང་ཁྱེད་རང་རྣམས་ཤར་སྒོའི་གནས་དེ་ཉིད་དུ་རྣམ་སྣང་དཀར་པོ་ཞལ་གསུམ་ཕྱག་དྲུག་པ་ཞིག་ཏུ་གྱུར་པར་མོས་ཏེ།  གཙོ་བོའི་མདུན་དུ་རྣམ་སྣང་བཞུགས་ཡོད་པས་དེ་ཉིད་གཙོ་བོར་གྱུར་པའི་དཀྱིལ་འཁོར་པའི་ལྷ་ཚོགས་ཐམས་ཅད་ལ་སྔར་བཞིན་ཕྱག་བཙལ་བའི་མོས་པ་དང་བཅས་ཏེ་འདིའི་རྗེས་ཟློས་མཛོད།  ཨོཾ་སརྦ་བུདྡྷ་པཱུ་ཛ་ཨུ་པསྠཱ་ནཱ་ཡ་ཨཱཏྨ་ནཾ་ནིརྱཱ་ཏ་ཡཱ་མི།  སརྦ་ཏ་ཐཱ་ག་ཏ་བཛྲ་བཻ་རོ་ཙ་ན་ཨ་དྷི་ཏིཥ